Εισαγωγική Ομιλία του π. Μιχάλη στην Εκδήλωση για την Έναρξη της Πνευματικής Περιόδου 2017-2018

24 Σεπτεμβρίου 2017

Αγαπητοί γονείς και παιδιά.

Με τη Χάρη του Θεού σας καλωσορίζω σήμερα στην έναρξη των Κατηχητικών μας συνάξεων για το νέο Εκκλησιαστικό Έτος.

Με τη βοήθεια του Θεού να προσπαθήσουμε όλοι μας να βαδίσουμε στο δρόμο της αληθινής Ζωής που οδηγεί στον Χριστό. Αυτός είναι ο βασικότερος σκοπός της Κατήχησης. Να μας διδάξει τον Χριστό, να μας βοηθήσει να τον αγαπήσουμε, να τον εμπιστευθούμε. Να μας διδάξει τη μετάνοια, την αγάπη, την ταπείνωση. Να μας μπολιάσει με το Σώμα και το Αίμα του Χριστού για να μπορέσουμε να αναστηθούμε μαζί του. Η Κατήχηση της Εκκλησίας είναι βασική ευθύνη όλων μας. Όλοι εμείς που βαπτιστήκαμε στο όνομα του Χριστού καλούμαστε να διδάξουμε – κατηχήσουμε πρώτα τον εαυτό μας και μετά αυτό να το μεταδώσουμε στα παιδιά μας και στους ανθρώπους που νοιαζόμαστε και αγαπάμε. Να οικοδομηθεί μέσα μας και μέσα στις αγνές ψυχές των παιδιών μας η εικόνα του Χριστού. Μέσα στην αθώα ψυχή των παιδιών μας να βάλουμε τον Χριστό για να μαλακώσει η ψυχή τους και να θωρακισθεί πνευματικά από τη σκληρότητα που βιώνουν και που περισσότερο θα βιώσουν αργότερα, όταν αύριο μόνοι θα πρέπει να βγουν στην κοινωνία. Και εκεί όλοι το γνωρίζουμε κυκλοφορούν λύκοι που θέλουν να κατασπαράξουν τις αθώες ψυχές των παιδιών.

Είναι λοιπόν ευθύνη όλων μας να φέρουμε τα αγαπημένα μας πρόσωπα κοντά στο Θεό. Με διάκριση, υπομονή και προσευχή πρέπει να τους μεταφέρουμε κάθε πνευματικό λόγο τον οποίο χρειάζονται να ακούσουν. Ας χλευαστούμε, ας κατηγορηθούμε, οφείλουμε να προσπαθήσουμε και να αγωνιστούμε.

Ακόμη ας κάνουμε και λάθη. Ο Θεός θα δει την προαίρεσή μας και θα αναπληρώσει τις ελλείψεις. Δεν μπορούμε όμως να τους μιλούμε για σεβασμό αν δεν τα σεβαστούμε και αυτά. Δεν μπορούμε να τους μιλήσουμε για αγάπη αν δεν τα αγαπήσουμε πραγματικά. Δεν μπορούμε να τους μιλήσουμε για τον Χριστό αν δεν τον γνωρίσουμε πρώτα εμείς. Ο Χριστός είναι η αγάπη και με αγάπη πρέπει να τον προσφέρουμε στους γύρω μας. Ο Χριστός είναι η οδός, η αλήθεια και η Ζωή.

Πολλά είναι αυτά που θέλουμε να οργανώσουμε φέτος και χρειαζόμαστε τη συμπαράστασή σας στο δύσκολο αυτό αγώνα μας.

Οι Κατηχητές, οι Κατηχήτριες είναι εδώ, δίνουν την ψυχή τους, αφιερώνουν το χρόνο τους για τα παιδιά μας. Είναι αγωνία όλων μας το μέλλον των παιδιών όλης της ενορίας, όλης της Κύπρου. Θέλουμε τη βοήθειά σας για να μπορέσουμε να προσφέρουμε στα παιδιά ότι πιο πολύτιμο και ωραίο. Το Λόγο του Θεού. Τον ίδιο τον Χριστό.

Κατά τη νέα Κατηχητική περίοδο που αρχίζει, προσπαθούμε να οργανωθούμε με τον καλύτερο τρόπο για να μπορέσουμε να προσφέρουμε στα παιδιά ένα όμορφο και υγιές περιβάλλον. Φέτος με τη βοήθεια του Θεού έχουμε ανακαινίσει ένα μέρος του οικήματος των Κατηχητικών. Φτιάξαμε ένα υπέροχο προσευχητάρι. Βάλαμε κλιματιστικά, προσπαθούμε και θα προσπαθήσουμε ακόμη περισσότερο.

Πιο όμορφα και εμπεριστατωμένα θα μας τα πει η Θεονίτσα – Ομαδάρχης και Κατηχήτρια – που τα ζει καθημερινά κοντά στα παιδιά.

Οι πατέρες, ο π. Κυριάκος, ο π. Λαυρέντιος και εγώ, θα θέλαμε να ευχηθούμε σε όλους καλή δύναμη στον πνευματικό σας αγώνα. Εύχομαι ο Χριστός να φωτίζει τις καρδιές όλων μας, να ανοίξει τα πνευματικά μάτια της ψυχής μας και να βάλει μέσα το φόβο των εντολών Του, ώστε να νικήσουμε τον αμαρτωλό εαυτό μας, και να ζήσουμε μια πνευματική Ζωή σύμφωνα με το δικό Του θέλημα.

Καλή και ευλογημένη Κατηχητική χρονιά.